47-årig juletræsavler er sigtet for i flere omgange at have overhældt konkurrents juletræer med benzin.

Julefreden har langt fra sænket sig i byen Tarm. I hvert fald ikke mellem en 47-årig juletræsavler og ABC Lavpris. Godt 40 juletræer er blevet overhældt med benzin.

Tre gange er den 47-årige, ifølge politiet, brudt ind hos konkurrenten for at overhælde deres juletræer med benzin. Nu er han sigtet i sagen.

- Mit gæt er, at der er tale om brødnid, siger politikommissær Kjeld Nedergaard ved lokalpolitiet i Ringkøbing.

Første gang manden var forbi ABC Lavpris' juletræsudsalg med en dunk benzin, var den 2. december. Her gik det ud over syv juletræer.

- Selvom de er overhældt med benzin, er de ikke umiddelbart brandfarlige, da det fordamper. Men stanken bliver i træet, så de er usælgelige, siger Kjeld Nedergaard.

To gange yderligere her henover december har den 47-årige overhældt juletræer. I alt er cirka 40 juletræer blevet ødelagt. Ifølge politiet har de en samlet værdi af 8.500 kroner.

Manden nægter sig indtil videre skyldig.

- Nu har vi sigtet ham for hærværk, og han kan forvente en bøde. Men hvis han ikke betaler den, så må vi i retten, siger Kjeld Nedergaard.